
Ministru kabineta noteikumi Nr. 234
Rīgā 2025. gada 15. aprīlī (prot. Nr. 15 21. §)
Noteikumi par atlīdzināmās mācību maksas apmēru un atlīdzināšanas kārtību
Izdoti saskaņā ar Tieslietu akadēmijas likuma 4. panta otro daļu
· 1. Noteikumi nosaka kārtību, kādā tiesnesim vai prokuroram, kurš tiesneša vai prokurora amata pretendenta statusā ir piedalījies Tieslietu akadēmijas organizētajās tiesneša vai prokurora amata pretendentu mācībās par maksu (turpmāk – mācības), tiek atlīdzināta mācību maksa, un atlīdzināmās mācību maksas apmēru.
· 2. Tiesnesim vai prokuroram tiek atlīdzināta mācību maksa 100 procentu apmērā saskaņā ar Tieslietu akadēmijas cenrādi, kas bija spēkā brīdī, kad persona piedalījās mācībās.
· 3. Tiesnesis vai prokurors iesniegumu par mācību maksas atlīdzināšanu iesniedz Tieslietu akadēmijas direktoram 30 dienu laikā pēc pozitīva pirmreizējā profesionālās darbības novērtējuma saņemšanas. Tieslietu akadēmijas direktors minēto iesniegumu izskata Administratīvā procesa likumā noteiktajā kārtībā.
· 4. Tiesnesis vai prokurors iesniegumā norāda:
· 4.1. vārdu, uzvārdu, personas kodu un kontaktinformāciju;
· 4.2. mācību periodu (no kura līdz kuram datumam persona piedalījās mācībās);
· 4.3. kredītiestādes nosaukumu un sava konta numuru;
· 4.4. datumu, kad saņemts pozitīvs pirmreizējais profesionālās darbības novērtējums.
· 5. Tieslietu akadēmijas direktors, izskatot iesniegumu, pārbauda tā atbilstību šo noteikumu 3. un 4. punktā minētajām prasībām, kā arī pārliecinās, ka tiesnesis vai prokurors ir piedalījies mācībās ne vēlāk kā divus gadus pirms iecelšanas vai apstiprināšanas amatā.
· 6. Tieslietu akadēmijas direktors, izskatot iesniegumu, ir tiesīgs pieprasīt tiesnesim, prokuroram, attiecīgajai tiesu pašpārvaldes organizācijai vai prokuratūrai papildu informāciju vai dokumentus, kas apliecina tiesneša vai prokurora atbilstību šajos noteikumos minētajiem kritērijiem.
· 7. Ja Tieslietu akadēmijas direktora pieņemtais lēmums par mācību maksas atlīdzināšanu ir pozitīvs, Tieslietu akadēmija 10 darbdienu laikā atlīdzina tiesnesim vai prokuroram mācību maksu.

